รัฐบาลไทย-ข่าวทำเนียบรัฐบาล-ประชุมปฏิบัติการ "การรับนักเรียนโครงการห้องเรียนกีฬา ปีการศึกษา 2560"
วันจันทร์ที่ 26 ธันวาคม 2559
ประชุมปฏิบัติการ "การรับนักเรียนโครงการห้องเรียนกีฬา ปีการศึกษา 2560"
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ พร้อมด้วย พล.อ.สุทัศน์ กาญจนานนท์กุล ที่ปรึกษารัฐมนตรีช่วยว่าการกระทรวงศึกษาธิการ ร่วมประชุมปฏิบัติการ "การรับนักเรียนโครงการห้องเรียนกีฬา ปีการศึกษา 2560"
พล.อ.สุรเชษฐ์ ชัยวงศ์กล่าวว่าจากการที่พล.อ.ประยุทธ์ จันทร์โอชา นายกรัฐมนตรีมีแนวคิดในการส่งเสริมเยาวชนไทยให้มีความเป็นเลิศด้านกีฬา โดยได้มอบหมายให้กระทรวงศึกษาธิการและกระทรวงการท่องเที่ยวและกีฬาร่วมกันดําเนินการ โดยเปิดรับสมัครนักเรียนที่กําลังเรียนชั้นมัธยมศึกษาปีที่ 4 จากทั่วประเทศ เข้าเรียนแผนการเรียนวิทยาศาสตร์-กีฬา และศิลป์-กีฬาตั้งแต่ภาคเรียนที่ 2 ปีการศึกษา 2559 ใน 3 โรงเรียนได้แก่ภาคเหนือที่โรงเรียนสุโขทัยวิทยาคม จ.สุโขทัย,ภาคตะวันออกเฉียงเหนือที่โรงเรียนสารคามพิทยาคม จ.มหาสารคาม,ภาคใต้ที่โรงเรียนกาญจนาภิเษกวิทยาลัย กระบี่(และจะขยายผลไปที่ภาคกลาง ที่ จ.สมุทรสาครในปีการศึกษาหน้า)ในประเภทกีฬาฟุตบอล (ชาย) และวอลเลย์บอล (หญิง) ซึ่งเป็นกีฬาประเภททีมที่ประเทศไทยมีโอกาสก้าวไปถึงระดับโลก พร้อมมอบโอกาสในการเข้าเรียนระดับอุดมศึกษาในสถาบันอุดมศึกษา โดยเฉพาะมหาวิทยาลัยกีฬาแห่งชาติ ที่จะเปิดทําการสอนในปีการศึกษา 2560 ต่อไปด้วย
ที่ประชุมจึงได้จัดการประชุมครั้งนี้ขึ้น เพื่อหารือถึงการเตรียมการดําเนินงานในรุ่นต่อไป ซึ่งจะเปิดรับสมัครนักเรียนโครงการห้องเรียนกีฬา ปีการศึกษา2560โรงเรียนละไม่เกิน 80 คน เริ่มเรียนภาคเรียนที่ 1 ปีการศึกษา 2560ซึ่งได้ประกาศรับสมัครขึ้นเว็บไซต์แล้ว ดังนี้
1. โรงเรียนสุโขทัยวิทยาคมเลขที่ 2/3 หมู่ที่ 5 ตําบลบ้านกล้วย อําเภอเมืองฯ จังหวัดสุโขทัย 64000 โทรศัพท์ 055-611-786 โทรสาร 055-612-848
2.โรงเรียนสารคามพิทยาคมเลขที่ 1091 ถนนนครสวรรค์ ตําบลตลาด อําเภอเมืองฯ จังหวัดมหาสารคาม 44000 โทรศัพท์ 043-711585 โทรสาร 043-722400
3. โรงเรียนกาญจนาภิเษกวิทยาลัย กระบี่เลขที่ 91 หมู่ 9 ตําบลคลองท่อมใต้ อําเภอคลองท่อม จังหวัดกระบี่ 81120 โทรศัพท์ 075-640-522 โทรสาร 075-640-522
4. โรงเรียนเฉลิมพระเกียรติสมเด็จพระศรีนครินทร์ สมุทรสาคร ในพระราชูปถัมภ์สมเด็จพระเทพรัตนราชสุดา สยามบรมราชกุมารี จังหวัดสมุทรสาครหมู่ 6 ตําบลบางโทรัด อําเภอเมืองฯ จังหวัดสมุทรสาคร 74000 โทรศัพท์ 034-839-201 โทรสาร 034-845-212 (รับสมัครเฉพาะฟุตบอลชาย)
รายละเอียดเพิ่มเติมคลิ้ก...
นอกจากได้รับทราบการเตรียมการดังกล่าวแล้ว ที่ประชุมได้รับฟังและแลกเปลี่ยนความคิดเห็นร่วมกันกับผู้ดําเนินการทุกฝ่าย ทั้งผู้จัดทําหลักสูตร สถานศึกษา และสถาบันการพลศึกษาทั้ง3แห่ง ซึ่งส่วนใหญ่เห็นว่าเป็นโครงการที่นักเรียนและผู้ปกครองให้ความสนใจเป็นอย่างมาก ผลการดําเนินงานที่ผ่านมาเป็นไปด้วยความเรียบร้อย จึงได้ฝากประเด็นให้พิจารณาเพิ่มเติม ดังนี้
ด้านความยั่งยืนซึ่งเป็นเรื่องที่สําคัญมาก เพราะหลายโครงการที่ผ่านมาเมื่อเปลี่ยนรัฐบาลใหม่ก็ไม่เห็นชอบหรือไม่สนับสนุนให้ดําเนินการต่อ หรือหากสนับสนุนก็ทําแบบไม่รู้คุณค่าหรือไม่เห็นความสําคัญ จึงฝากให้ สพฐ. ในฐานะผู้รับผิดชอบโครงการและเป็นหน่วยงานหลักที่ได้ร่วมคิดร่วมวางแผนมาโดยตลอด ต้องดําเนินโครงการให้เกิดความเข้มแข็งและรักษาความยั่งยืนของโครงการไว้ให้ได้ แม้รัฐบาลนี้จะพ้นวาระไปตามRoadmapแล้วก็ตาม ดังนั้น การรับฟังปัญหาอุปสรรคต่าง ๆ จึงเป็นเรื่องจําเป็นที่จะต้องนําไปปรับปรุงการดําเนินงานในรุ่นต่อ ๆ ไป
ด้านคุณภาพเป็นเรื่องที่สําคัญที่สุด โดยเฉพาะอย่างยิ่งการปรับปรุงแผนงานและการโอนจัดสรรงบประมาณโครงการไปยังสถานศึกษา เพื่อให้สถานศึกษาดําเนินการด้านต่าง ๆ อาทิ การปรับปรุงก่อสร้างอาคารหอพัก การจัดซื้ออุปกรณ์เสื้อผ้ารองเท้าของนักเรียนกีฬา ฯลฯ จึงได้กําชับให้ทุกหน่วยงานใช้จ่ายงบประมาณด้วยความโปร่งใส เพราะจะมีผลโดยตรงต่อสถานศึกษา และนักเรียนที่จะได้ใช้อุปกรณ์ที่ดีมีคุณภาพ ซึ่งเรื่องคุณภาพของผู้เรียนจะมีผลต่อความสําเร็จในการขยายโครงการดําเนินการในปีต่อ ๆ ไปด้วย
ทั้งนี้ ขอให้ สพฐ. รวบรวมประเด็นข้อเสนอและความคิดเห็นจากการประชุม เช่น ปัญหาสนามซ้อมบางแห่ง, ปริมาณการรับนักเรียนต่อรุ่น, ระดับชั้นเรียนที่จะเปิดในอนาคต, การเปิดให้โอกาสนักเรียนโครงการสานฝันการกีฬาสู่ระบบการศึกษาในจังหวัดชายแดนภาคใต้ได้เข้ามาเรียนในสถานศึกษาทั้ง4แห่งรวมทั้งร่วมกิจกรรมสานสัมพันธ์โครงการห้องเรียนกีฬาในช่วงปิดเทอม, การสร้างแรงบันดาลใจที่จะพัฒนาตนเองไปสู่ระดับสากลหรือมีความเป็นเลิศ, การให้ความสําคัญกับรูปร่างของนักเรียนกีฬาที่มีทักษะสูงและรูปร่างไม่เสียเปรียบต่างชาติ, การเข้าร่วมการแข่งขันในทัวร์นาเม้นท์ต่าง ๆ, การเฝ้าระวังและดูแลปัญหาที่อาจเกิดขึ้น เช่น ปัญหาทางเพศ ยาเสพติด การทะเลาะวิวาท ฯลฯ
พล.อ.สุรเชษฐ์ ชัยวงศ์ กล่าวด้วยว่า ขอให้ทุกฝ่ายที่เกี่ยวข้องได้ร่วมดําเนินงานตามโครงการห้องเรียนกีฬาตามแนวคิด"ทําเพื่อคุณภาพ สู่ความยั่งยืน"และหลังจากนี้จะมอบหมายให้ สพฐ. รวบรวมประเด็นต่าง ๆ รวมทั้งผลการดําเนินงานโครงการห้องเรียนกีฬา ซึ่งเริ่มดําเนินการมาตั้งแต่ภาคเรียนที่ 2 ปีการศึกษา 2559 ใน 3 โรงเรียนดังกล่าว รายงานเสนอต่อรัฐมนตรีว่าการกระทรวงศึกษาธิการ รวมทั้งคณะรัฐมนตรี ได้รับทราบและให้ข้อคิดเห็นเสนอแนะในโอกาสต่อไป